METODE I STRATEGIJE / UVOĐENJE U NOVU TEMU I MOTIVACIJA ZA UČENJE

**NOVINSKI NASLOVI**

Ova tehnika se koristi kako bismo uvidjeli jesu li učenici shvatili bit neke ideje, sadržaja, teme. Korisna je na početku ali posebno na kraju rasprave i/ili razrade neke teme nakon što su učenici o njoj dobili nove informacije.

Pitajte učenike:

* (prije obrade teme) Kada biste sada morali napisati novinski članak o ovoj temi, koji naslov biste dali ovom članku a koji bi sadržavao bit, najvažnije o ovoj temi?
* (nakon obrade teme) Kako biste danas, nakon rasprave, rada na ovoj temi, napisali naslov novinskog članka. Je li se tvoj naslov promijenio?

Prije korištenja ove tehnike (ali i kao dio procesa kritičkog čitanja), sa djecom možemo analizirati različite naslove priča, novinskih članaka i drugih tekstova, i razgovarati sa njima šta čini dobar naslov, šta treba biti u podnaslovu, koje sve forme naslova postoje, kako možemo osmisliti kreativne naslove i sl.

**PRIMJER PRIMJENE**

**Azra Saračević**

**Nastavni predmet:** Moja okolina

**Nastavna jedinica:** Ishrana

**Tema:** Ishrana i zdravlje

**Razred:** treći

Prije primjene ove tehnike potrebno je:

* učenicima dati do znanja da su sve ideje dobre
* predstaviti sadržaj ili tekst, odnosno temu koja bi bila dovoljno provokativna i intrigantna, kako bi motivisala učenike da dolaze do novih rješenja
* ponuditi neke (uobičajene) naslove i ohrabriti učenike da ih pokušaju modifikovati ili preformulisati na kreativan način - u formi pitanja; izjave; najave događaja i sl.
* tehniku prilagoditi uzrastu i interesovanjima učenika (na primjer: u nižim razredima u početku im možemo ponuditi nekoliko različitih naslova, a oni se mogu odlučiti za jedan i obrazložiti zašto misle da je dobar; ponuditi djeci da smišljaju naslove za bilo koju temu koja ih zanima – to može biti osnova za pisanje tekstova i priča u slobodno vrijeme ili na nastavi)

Prije početka rada na temi „Ishrana i zdravlje“ tražimo od učenika da odogovore na sljedeće pitanje:

*„Kada biste sada morali napisati novinski članak o temi „Ishrana“, koji naslov biste dali ovom članku, a koji bi sadržavao najvažnije o ovoj temi?“*

Učenici čitaju svoje naslove i komentarišu ideje, obarazlažući svoje komentare i sl.

Nakon obrade teme ponovo se vraćamo pisanju novinskih naslova. Pitamo učenike: *„Kako biste sada, nakon što ste dobili nove informacije napisali naslov novinskog članka o ishrani?“*

Učenici nakon pisanja upoređuju svoj novinski naslov sa prethodnim i obrazlažu šta je uticalo na njihovu odluku da mijenjaju ili zadrže isti naslov.